钦定古今图书集成/明伦汇编/氏族典/第225卷 > 《廖用贤尚友录》 > 杨恽
## 钦定古今图书集成/明伦汇编/氏族典/第225卷 > 《廖用贤尚友录》 > 杨恽

按《汉书杨敞传》：“敞子恽，字子幼，以忠任为郎，补常侍
骑，擢为左曹。霍氏谋反，恽先闻知，因侍中金安上以
闻。霍氏诛，封平通侯，迁中郎将。恽居殿中，廉絜无私，
郎官称公平。然恽伐其行治，又性刻害，好发人阴伏，
以其能高人，由是多怨于朝廷，与太仆戴长乐相失，
上书告恽罪，免为庶人。恽既失爵位，家居治产业，起”
室宅，以财自娱。其友人孙会宗与恽书谏戒之，恽内
怀不服，报会宗书。会有日食变，驺马猥佐成上书告
恽“骄奢不悔过，日食之咎，此人所致。”章下廷尉按验，
得所予《会宗书》，宣帝见而恶之，廷尉当恽大逆无道，
要斩妻子，徙酒泉郡。